Kuthunyelwa Iqula Lokuyakhulumisana Le UNDP Ngodaba Lwesisekelo Sombuso 
IParliamentary Select Committee izakuba lowayo umhlangano wokuqoqa ukuthi abazakuyathapha imibono kazulu bazaphuma nini 
Umhlangano wokuxazulula okuhluphayo kudaba lokulotshwa kwesisekelo sombuso oqhutshwe eHarare ngolweSibili uphume lezinqumo ezimbalwa zokuthi uhlelo lolu soluzaqhubeka njani. Umhlangano lo ungenwe ngabagcinisihlalo be Parliamentary Select Committee, abakhokheli bamabandla akuhulumende womanyano abe MDC labe ZANU PF. Emhlanganweni wangolweSibili lo kuvunyelenwe ukuthi kuthunyelwe iqula labaphathintambo abakuManagement committee yokulotshwa kwesisekelo sombuso, kunhlanganiso ye United Nations Development Programme ukuyaxazulula udaba lwemali ezasetshenziswa ukuqhuba lumsebenzi. I UNDP ithembise ukuphathisa loluhlelo ngemali. Kuvunyelenwe njalo ukuthi iParliamentary select committee izakuba lowayo umhlangano ngolweSithathu wokuqoqa ukuthi abazakuyathapha imibono kazulu bazaphuma nini. Umsakazo weStudio 7 ukhulume lomunye wabagcinisihlalo be khomidi yedale lephalamende ebona ngokulotshwa kwesisekelo sombuso esitsha, Parliamentary select committee, engowebandla le MDC elikhokhelwa nguMnumzana Arthur Mutambara, uMnumzana Edward mkhosi, othe ngemva komhlangano wanamhla sokuzacacake ukuthi uhlelo lokulotshwa kwesisekelo sombuso esitsha soluzaqhutshwa njani. UMkhosi uvumile ukuthi kunengi okumele kulungisiswe abazakuyathapha imibono kazulu bengakaphumi ukuya ezigabeni ezehlukekeyo zelizwe. UMkhosi uthe udaba oluhluphayo kakhulu yilo olwemali ngoba nxa kungela mali loluhlelo lungeke luqhubeke yikho kuzathunyelwa iqula ku UNDP ukuyaxazulula loludaba. Ingxabangxoza ekhona le isiphazamise abenhlanganiso ezizimeleyo abaphatheke ngokulimukisa uzulu ngokuqakatheka kokuthi laye abe yingxenye ekulotshweni kwesisekelo esitsha lesi. Inhlanganiso lezi zithi besezimise imfundiso yazo ngoba zingafuni ukudibana labazathapha imibono kazulu ezigabeni zelizwe, besokuphazamisa abanengi. UMnumzana Samukele Hadebe yisiphathamandla senhlanganiso ye Matebeleland Constitutional Reform Agenda. UHadebe utshele uBrenda Moyo weStudio 7 ukuthi uzulu kumele aphatheke ngokugcweleyo ngokupha imibono ekulotshweni kwalesisisekelo sombuso welizwe.